Source: https://e-justice.europa.eu/content_judicial_auctions-473-ee-mt.do?init=true
Timestamp: 2019-05-20 00:37:06+00:00
Document Index: 834354

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'qorti ', 'qorti ', 'qorti ']

Bejgħ fl-irkant bil-qorti - Estonja
1. Ir-reklamar u l-ipprezzar rigward il-bejgħ ta’ assi maqbuda
L-assi maqbuda jinbiegħu minn marixxall tal-qorti. L-assi maqbuda ma għandhomx għalfejn jinbiegħu f’subbasta jekk id-debitur u l-pretendent jilħqu ftehim dwar l-issodisfar tal-pretensjoni, jiġifieri jekk ikun hemm qbil li l-pretensjoni li tkun qed tiġi eżegwita permezz ta’ proċedimenti ta’ eżekuzzjoni tista’ tkun issodisfata mod ieħor. Ftehimiet bħal dawn iridu jsiru mal-pretendenti kollha. Il-ftehimiet iridu jiġu nnotifikati lill-marixxall tal-qorti; inkella l-marixxall tal-qorti jkompli bl-atti proċedurali tas-soltu.
Jekk ir-rikorsi għal eżekuzzjoni ta’ dejn ikunu ġew ippreżentati minn kredituri differenti quddiem marixxalli tal-qorti differenti u l-proprjetà immobbli tad-debitur tkun diġà nqabdet minn wieħed mill-marixxalli tal-qorti, marixxall tal-qorti ieħor li jkun beda proċedimenti ta’ eżekuzzjoni ma jistax jaqbad il-proprjetà immobbli reġistrata tad-debitur sakemm il-proprjetà tinħeles mill-ewwel marixxall tal-qorti.
Il-valur u l-prezz inizjali tal-assi subbastati huma ddeterminati minn espert.
Subbasti online jsiru fl- ispazju għas-subbasti speċjali online. Avviż ta’ subbasta jiġi ppubblikat minn tal-anqas għaxart ijiem qabel is-subbasta fil-pubblikazzjoni uffiċjali Ametlikud Teadaanded u fuq l-internet. Marixxall tal-qorti jista’ wkoll jippubblika avviż f’gazzetta li tkun għall-bejgħ fiż-żona tas-subbasta. Fuq talba tal-pretendent jew tad-debitur, il-marixxall tal-qorti jippubblika l-avviż f’pubblikazzjonijiet oħra a spejjeż tal-pretendent jew tad-debitur.
Il-persuni interessati għandhom id-dritt jeżaminaw l-assi suġġetti għas-subbasta minn meta jkun ippubblikat l-avviż sal-bidu tas-subbasta. Il-persuni interessati għandhom ukoll id-dritt li jeżaminaw ir-rikorsi ppreżentati rigward l-assi li għandhom jiġu subbastati u ċ-ċertifikati rigward l-assi, inklużi rapporti ta’ valwazzjoni. Meta l-assi jinbiegħu fi proċedimenti ta’ eżekuzzjoni, la l-marixxall tal-qorti u lanqas id-debitur ma jkun responsabbli għal xi difetti fl-assi mibjugħa. Dan ma jipprekludix responsabbiltà possibbli tal-marixxall tal-qorti jew tad-debitur għal dannu kkaġunat b’mod illeċitu. Il-marixxall tal-qorti jiddetermina l-waqt li fih l-assi jistgħu jiġu eżaminati. Jekk l-assi jkunu jinsabu fil-pussess tad-debitur, id-debitur ikollu d-dritt li jitlob li dik l-eżaminazzjoni ssir fil-perjodu ta’ żmien stabbilit għall-atti ta’ eżekuzzjoni. Il-marixxall tal-qorti jrid iqis l-interessi tas-sid.
Jekk diversi persuni jkunu interessati fl-assi li jkunu se jiġu subbastati, ilkoll kemm huma jistgħu jipparteċipaw fis-sejħa tal-offerti bil-kundizzjoni li jkunu ġew irreġistrati għas-subbasta kif dovut. Is-sejħa għall-offerti tibda bil-prezz inizjali u l-parteċipanti jistgħu jagħmlu l-offerti skont l-ammont li bih tiżdied l-offerta u matul iż-żmien stabbilit għas-subbasta. Jekk issir offerta ġdida matul l-intervall ta’ estensjoni qabel tintemm is-subbasta, it-tmiem tas-subbasta jiġi estiż bl-intervall ta’ estensjoni u s-subbasta ddum sakemm jibqgħu jsiru l-offerti. L-intervall ta’ estensjoni jkun twil bejn minuta u 60 minuta. F’subbasta online, l-ogħla offerta li ssir fl-ispazju għas-subbasti sa tmiem is-subbasta tkun iddikjarata bħala l-aqwa offerta. L-aqwa offerta titħabbar fl-ispazju għas-subbasti fil-jum tax-xogħol ta’ wara d-data tas-subbasta.
Marixxall tal-qorti jista’ jistabbilixxi depożitu għall-parteċipanti fis-subbasta sa massimu ta’ għaxra fil-mija tal-prezz inizjali. Jekk ikun ġie stabbilit depożitu, min ikun jixtieq jipparteċipa fis-subbasta jintalab iħallas id-depożitu. Id-depożitu jista’ jitħallas b’mod elettroniku, jiġifieri permezz tas-servizzi bankarji fuq l-internet, lill-kont bankarju speċifikat mill-marixxall tal-qorti, jew fl-ispazju għas-subbasti permezz ta’ fornitur ta’ servizzi ta’ pagament. F’subbasti pubbliċi fil-qorti, id-depożiti li ma jissuperawx EUR 640 jistgħu jitħallsu b’kontanti.
2. Partijiet terzi li jistgħu jwettqu l-operazzjoni tal-bejgħ
Assi mobbli u immobbli maqbuda fi proċedimenti ta’ eżekuzzjoni jew ta’ falliment jinbiegħu mill-marixxalli tal-qorti. Subbasti simplifikati jitwettqu minn persuni awtorizzati mill- Kamra tal-Marixxalli tal-Qorti u tar-Riċeventi f’Falliment.
Ma hemm l-ebda tip ta’ subbasta fil-proċedimenti ta’ eżekuzzjoni u ta’ falliment tal-Estonja li r-regoli ta’ hawn fuq japplikaw biss parzjalment għalihom. Madankollu, ċerti differenzi fit-termini u l-kundizzjonijiet għat-twettiq tas-subbasti jaf ifeġġu minn atti ġuridiċi speċifiċi.
L-Estonja għandha r-reġistri segwenti:
Ir-Reġistru elettroniku tal-Artijiet huwa servizz elettroniku li jagħti lok għal verifika f’qasir żmien u konvenjenti tad-data ġenerali, taż-żona u tas-sidien tal-proprjetajiet immobbli rreġistrati u r-restrizzjonijiet applikabbli għalihom u l-ipoteki fuqhom. L-użu tas-servizz jirrikjedi l-identifikazzjoni min-naħa tal-utent. Jista’ jkun hemm aċċess għad-data dettaljata fil-partijiet differenti tar-Reġistru tal-Artijiet billi titħallas it-tariffa indikata fil-lista tal-prezzijiet.
Ir- Reġistru tal-Bini huwa reġistru elettroniku pubbliku li l-iskop tiegħu huwa li jiġbor, jaħżen u jippubblika informazzjoni dwar bini li qed jinbena jew li qed jintuża.
Ir- Reġistru tat-Traffiku jipprovdi informazzjoni dwar il-vetturi u t-trejlers. Ir-Reġistru tat-Traffiku huwa bażi tad-data elettronika pubblika, iżda l-aċċess għal xi data li tinsab fih (pereżempju, informazzjoni dwar is-sidien tal-vetturi) huwa ristrett.
Ir-Reġistru tat-Titoli huwa l-ispazju tas-servizz elettroniku tar-Reġistru Ċentrali tat-Titoli tal-Estonja, li huwa intiż kemm għall-kumpaniji kif ukoll għall-individwi privati u li fih jista’ jsir tiftix u tista’ tinkiseb informazzjoni minnufih dwar it-titoli u l-kontijiet tat-titoli inseriti fir-reġistru f’ċertu limiti bi qbil. L-użu tas-servizz jirrikjedi l-identifikazzjoni min-naħa tal-utent.
Ir-Reġistru elettroniku tan-Negozji fih data rigward il-persuni ġuridiċi kollha rreġistrati fl-Estonja. Apparti l-kumpaniji, l-assoċjazzjonijiet mingħajr skop ta’ qligħ u l-fondazzjonijiet, huwa possibbli wkoll li wieħed ikollu aċċess għal data rigward awtoritajiet tal-gvern lokali u tal-istat, persuni ġuridiċi skont id-dritt pubbliku u f’istituzzjonijiet kostituzzjonali. Kull min jilloggja permezz tal-karta tal-identità jista’ jara d-data li tirrigwardah bla ħlas.
Ir- Reġistru tal-Proprjetà Matrimonjali fih data dwar it-tip ta’ relazzjonijiet magħżula fir-rigward tal-proprjetà u l-ftehimiet tal-proprjetà matrimonjali ffirmati mill-konjuġi. L-informazzjoni inserita fir-Reġistru tal-Proprjetà Matrimonjali hija pubblika u aċċessibbli għal kulħadd bla ħlas permezz ta’ servizz elettroniku.
Ir- Reġistru tal-Bastimenti huwa reġistru elettroniku li fih informazzjoni dwar il-bastimenti rreġistrati u l-bastimenti li qed jinbnew, kif ukoll id-drittijiet reali relatati. Id-data inserita fir-Reġistru tal-Bastimenti hija pubblika u għandha saħħa ġuridika. Id-data hija disponibbli għal kulħadd bla ħlas.
Ir- Reġistru tal-Inġenji tal-Ajru huwa intiż għall-ġbir u l-ipproċessar tad-data meħtieġa biex l-inġenji tal-ajru jkunu rreġistrati u identifikati.
Ir- Reġistru tal-Kreditu huwa r-reġistru uffiċjali ta’ Creditinfo u l-uniku reġistru fl-Estonja li fih informazzjoni konsistenti u ta’ kwalità għolja dwar l-inadempjenzi fil-pagamenti. Ġie stabbilit fl-2001 mill-banek tal-Estonja. Jista’ jsir tiftix fir-reġistru jekk titħallas tariffa.
Jista’ jsir tiftix bla ħlas fir-reġistri elettroniċi pubbliċi tal- privattivi u t-trademarks.
5. Informazzjoni dwar il-bażijiet tad-data għall-kredituri biex jidentifikaw l-assi jew il-pretensjonijiet tad-debituri
Ħafna mill-informazzjoni fir-reġistru nazzjonali elenkati hawn fuq hija kompletament jew inkella parzjalment pubblika. Biex issir tiftixa jaf ikun meħtieġ li l-persuna tkun identifikata permezz ta’ karta tal-identità, identità mobbli jew permezz ta’ bank. Għal ċertu tiftix jaf tkun tapplika tariffa.
Il-marixxalli tal-qorti u r-riċeventi f’falliment iridu japplikaw għall-awtorizzazzjoni biex jiksbu aċċess elettroniku għad-data li jkunu jeħtieġu f’diversi reġistri.
6. Informazzjoni dwar il-bejgħ ġudizzjarju online
F’subbasti li jsiru fi proċedimenti ta’ eżekuzzjoni, l-assi immobbli u mobbli maqbuda jinbiegħu f’konformità mal-liġi. Wieħed jista’ jara u jkollu aċċess għas-subbasti online fl- ispazju għas-subbasti speċjali. L-ispazju għas-subbasti pubbliċi huwa ġestit mill- Kamra tal-Marixxalli tal-Qorti u tar-Riċeventi f’Falliment.
Avviż ta’ subbasta pubblika jiġi ppubblikat minn tal-anqas għaxart ijiem qabel is-subbasta fil-pubblikazzjoni uffiċjali Ametlikud Teadaanded u fuq l-internet. Marixxall tal-qorti jista’ wkoll jippubblika avviż f’gazzetta li tkun għall-bejgħ fiż-żona tas-subbasta. Fuq talba tal-pretendent jew tad-debitur, il-marixxall tal-qorti jippubblika l-avviż f’pubblikazzjonijiet oħra a spejjeż tal-pretendent jew tad-debitur.
Persuna li tkun tixtieq tipparteċipa f’subbasta partikolari trid tirreġistra għas-subbasta f’konformità mar-regoli u sad-data tal-għeluq speċifikata fl-avviż tas-subbasta, u tħallas id-depożitu jekk din tkun kundizzjoni għall-parteċipazzjoni fis-subbasta u jekk il-persuna ma tkunx eżenti bil-liġi milli tħallas id-depożitu. L-offerti jistgħu jsiru mill-parteċipanti rreġistrati għas-subbasta li jkollhom il-kapaċità ġuridika neċessarja u li d-dritt tagħhom ta’ parteċipazzjoni fis-subbasta ma jkunx ristrett ġuridikament jew b’mod ieħor. Applikazzjoni għall-parteċipazzjoni f’subbasta pubblika trid tkun iffirmata diġitalment jew inkella fiżikament. L-applikazzjoni għall-parteċipazzjoni tista’ tiġi ppreżentata billi tintbagħat permezz tal-posta elettronika lill-marixxall tal-qorti fl-indirizz speċifikat fl-avviż tas-subbasta jew billi tittella’ fl-ispazju għas-subbasti. L-applikazzjoni għall-parteċipazzjoni ma għandhiex għalfejn tkun kriptata, iżda l-proċedura speċifika għar-reġistrazzjoni tiġi ddeterminata mill-marixxall tal-qorti. F’każ ta’ subbasta pubblika fil-qorti, l-envelop irid ikun issiġillat. Biex jagħmel offerta fl-ispazju online għas-subbasti, parteċipant irid jilloggja billi juża l-karta tal-identità, identità mobbli jew isem tal-utent u password.
Il-pagamenti rikjesti (depożitu, kostijiet, prezz tal-akkwist, eċċ.) jistgħu jsiru b’mod elettroniku, permezz tas-servizzi bankarji fuq l-internet, lill-kont bankarju speċifikat mill-marixxall tal-qorti, jew fl-ispazju għas-subbasti permezz ta’ fornitur ta’ servizzi ta’ pagament.
Offerent irid ikun irreġistrat għas-subbasta sal-bidu tas-subbasta. L-offerenti kollha jiġu infurmati dwar il-bidu tas-subbasta. Notifika rigward il-bidu tas-subbasta tintbagħat lill-offerenti permezz tal-posta elettronika. Il-pubbliku jista’ josserva l-progress tas-subbasta fl-ispazju għas-subbasti pubbliċi. L-offerti jistgħu jsiru f’limitu ta’ żmien speċifiku (il-mudell eBay). Appoġġ għall-utent (bl-Estonu, bir-Russu u bl-Ingliż) huwa disponibbli għall-parteċipanti f’subbasta. L-anonimità tal-offerenti li jkunu qed jipparteċipaw f’subbasta tkun garantita sa tmiem is-subbasta.
Subbasti pubbliċi organizzati bejn l-Istati Membri jinkoraġġixxu r-relazzjonijiet bejn il-persuni u l-kumpaniji tal-Istati Membri tal-UE, jagħmlu s-subbasti aktar trasparenti u jattiraw għadd akbar ta’ parteċipanti. Subbasti bħal dawn jistgħu wkoll inaqqsu ż-żmien meħtieġ għall-bejgħ tal-assi.